নতুন ফর্মূলা অনুসৰি, যি দলৰ যি ৰাজ্যত আধিপত্য আছে সেই ৰাজ্যত সেই দলকে অধিক আসনত প্ৰতিদ্বন্দ্বিতাৰ সুযোগ দিয়া হ ’ ব। এনেদৰে বিজেপিৰ বিৰুদ্ধে সামগ্ৰিকভাৱে বিৰোধীৰ এজন মাত্র প্রতিদ্বন্দ্বী থিয় কৰোৱা হ ’ ব; অর্থাৎ ২০২৪ৰ যুঁজ ১ঃ১ অনুপাতত অৱতীৰ্ণ হ ’ বলৈ বিৰোধীয়ে কৌশল ৰচনা কৰিছে। যদিও এই সম্পর্কত চূড়ান্ত সিদ্ধান্ত হ ’ বলৈ বাকী আছে, তথাপি ইয়াকে লৈ ইতিমধ্যে ৰাজনৈতিক মহলত হিচাপ-নিকাচ আৰম্ভ হৈছে। সম্প্রতি লোকসভাত আম আদমী পাৰ্টিৰ এজনো সদস্য নাই। দলৰ একমাত্ৰ লোকসভাৰ সাংসদ ভগৱন্ত সিং মানে পঞ্জাৱৰ মুখ্যমন্ত্ৰীৰূপে দায়িত্ব গ্ৰহণৰ পাছত অনুষ্ঠিত হোৱা উপ-নিৰ্বাচনত দলৰ প্ৰাৰ্থী পৰাজিত হোৱাৰ পৰিপ্ৰেক্ষিতত আম আদমী লোকসভাত প্রতিনিধিত্বহীন হৈ পৰে। যদিহে ঐক্যবদ্ধ বিৰোধীৰ কৌশল ৰূপায়ণ হয়, তেন্তে দিল্লী আৰু পঞ্জাৱৰ অধিকাংশ লোকসভা আসনতে কেজৰিৱালৰ দলে প্রতিদ্বন্দ্বিতাৰ সুযোগ লাভ কৰিব৷ তাৰ জৰিয়তে দলে লোকসভাত আসন সংখ্যা বৃদ্ধি কৰিবলৈ সুযোগ পাব। অৱশ্যে কংগ্ৰেছৰ দুৰ্নীতিৰ বিৰুদ্ধে আন্দোলন কৰি ভূমিষ্ঠ হোৱা আম আদমী পুনৰ কংগ্ৰেছৰ স ’ তে জোঁটবন্ধনত চামিল হ ’ লে সমালোচনাৰ পাত্ৰ নোহোৱাকৈ নাথাকিব; কিন্তু সাম্প্ৰতিক জোৰা-টাপলিৰ নিৰ্বাচনী ৰাজনীতিত এনেবোৰ বিষয়ে কিমান দূৰ প্ৰভাৱ বিস্তাৰ কৰে সেয়া লক্ষ্যণীয় হ ’ ব। এনে পৰিপ্ৰেক্ষিতত আগন্তুক সময়ছোৱাত আম আদমী পার্টি অধিক শক্তিশালী হোৱাৰ সম্ভাৱনাই অধিক। আনকি অদূৰ ভৱিষ্যতে কেজৰিৱাল প্রধানমন্ত্রী পদৰ শক্তিশালী দাবীদাৰৰূপে পৰিগণিত হ ’ ব বুলিও একাংশ ৰাজনৈতিক পর্যবেক্ষকে দাবী কৰে। গতিকে সেই কথালৈ লক্ষ্য ৰাখিয়ে দলৰ এই যাত্ৰা ইমানতে অৱদ্ধ কৰিবলৈ বিজেপি উঠি-পৰি লাগিছে। বিগত সময়ছোৱাত সন্মুখীন হৈ অহা প্ৰত্যাহ্বানসমূহৰ সফলতাৰে মোকাবিলা কৰাৰ লেখীয়াকৈ সাম্প্ৰতিক বাধাকো কেজৰিৱাল আৰু তেওঁৰ দলে অতিক্ৰম কৰিবলৈ সক্ষম হ ’ ব বুলি সমর্থকসকলে আশা কৰে। এইখিনিতে প্রশ্ন উত্থাপন হয় যে এনেদৰে বিৰোধী নেতাক কেন্দ্ৰীয় তদন্তকাৰী সংস্থাসমূহৰ দ্বাৰা জেৰা-তালাচী-গ্ৰেপ্তাৰ আদিৰ জৰিয়তে হাৰাশাস্তি কৰি বিজেপিয়ে নিজৰ শাসন ক্ষমতা এদনীয়া কৰাত কিমান দিনলৈ সফল হ ’ ব?